ไทยพบผู้ป่วย “โควิด” ใหม่ 2 ราย มาจาก “อินโดฯ-สหรัฐ” ติดเชื้อสะสม 3,427 คน
"ศบค." เผยไทยพบผู้ป่วย “โควิด” ใหม่ 2 ราย มาจาก “อินโดฯ-สหรัฐ” ติดเชื้อสะสม 3,427 คน
"ศบค." เผยไทยพบผู้ป่วย “โควิด” ใหม่ 2 ราย มาจาก “อินโดฯ-สหรัฐ” ติดเชื้อสะสม 3,427 คน
3 ก.ย. 2563

ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. รายงานสถานการณ์แพร่ระบาดของโรคโควิด-19 ในประเทศ ประจำวันที่ 3 ก.ย.63 เมื่อเวลา 11.00 น. ระบุว่า พบผู้ป่วยยืนยันติดเชื้อรายใหม่ 2 ราย เป็นผู้ที่เดินทางมาจากต่างประเทศ และเข้าพักยังสถานที่เฝ้าระวังที่รัฐจัดให้ (State Quarantine)
ทั้งนี้ ทำให้ยอดผู้ป่วยยืนยันสะสมเพิ่มขึ้นเป็น 3,427 ราย เป็นผู้ป่วยในประเทศ 2,444 ราย และผู้ป่วยที่พบใน State Quarantine จำนวน 490 ราย รักษาหายเพิ่ม 3 ราย รักษาหายแล้ว 3,277 ราย ยังรักษาตัวอยู่ในโรงพยาบาล 92 ราย ไม่มีผู้เสียชีวิตเพิ่ม ยอดผู้เสียชีวิตสะสมยังคงอยู่ที่ 58 ราย
โดยผู้ป่วยรายแรก เดินทางมาจากอินโดนีเซีย เป็นนักศึกษาชายไทย อายุ 22 ปี ถึงไทยวันที่ 20 ส.ค. เที่ยวบินเดียวกับผู้ป่วยยืนยันก่อนหน้า 2 ราย เข้าพัก State Quarantine ใน จ.ชลบุรี และตรวจหาเชื้อครั้งที่ 2 ในวันที่ 1 ก.ย. ผลตรวจพบเชื้อ ไม่มีอาการ
อีกรายเป็นผู้ที่เดินทางมาจากสหรัฐอเมริกา เป็นหญิงไทย อายุ 23 ปี อาชีพรับจ้าง ถึงไทยเมื่อวันที่ 21 ส.ค. เข้าพัก State Quarantine ในกรุงเทพมหานคร และตรวจหาเชื้อครั้งที่ 2 ในวันที่ 1 ก.ย. ผลตรวจพบเชื้อ ไม่มีอาการ